作者：李曾伯
词牌/韵律：贺新郎

paragraphs: 幸得闲中趣。
问何为、倏逾桂岭，重来荆渚。
唤醒门前弧矢梦，钩月相辉初度。
谩羞听、军中鼙鼓。
马上弓刀成底事，仅平明、旆入襄州去。
能不愧，古羊杜。
此身何以酬明主。
怅新来、鬓毛添白，衰容如许。
三万貔貅齐贾勇，好为一清狐兔。
看柳色、大堤如故。
世事付之杯酒外，那棋边、得失都休语。
来共看，雁儿舞。